****

**Νοσοκομείο Παπαγεωργίου … πίσω από τους αριθμούς!**

**Το Γενικό Νοσοκομείο Θεσσαλονίκης (Γ.Ν.Θ.) «Παπαγεωργίου», το νοσοκομείο ΜΑΣ, πραγματοποίησε τον ετήσιο απολογισμό του 2024.**

**Σύμφωνα με τα στοιχεία για μια ακόμη χρονιά λειτούργησε με υψηλότατη πληρότητα, 81,70%. Οι χειρουργικές επεμβάσεις έφτασαν στις 14.216, οι επισκέψεις στα Τακτικά Εξωτερικά Ιατρεία και στο Τμήμα Επειγόντων τις 270.727, ενώ οι ασθενείς που νοσηλεύτηκαν ξεπέρασαν τις 101.000. Σε αυτά φυσικά έρχεται να προστεθεί και η λειτουργία των απογευματινών χειρουργείων, η οποία εκτόξευσε τη δραστηριότητα του νοσοκομείου.**

**Πίσω από αυτά τα «νούμερα», για τα οποία Διοίκηση και Κυβέρνηση κομπάζουν και θριαμβολογούν, είμαστε όλοι εμείς οι απλοί εργαζόμενοι, ο δικός μας μόχθος και η τεράστια προσφορά μας στο ΕΣΥ. Αν και ο αριθμός των κενών οργανικών θέσεων πλησιάζει τις 400, μόλις ένα μικρό μέρος καλύπτεται από συμβασιούχους.**

**Ο απολογισμός για τα πεπραγμένα του προηγούμενου έτους παρουσιάζει μια επιφανειακή εικόνα “αποτελεσματικότητας”, αποκρύπτοντας βασικά στοιχεία που αφορούν στη λειτουργία του Νοσοκομείου και που έχουν αρνητικές επιπτώσεις στους εργαζόμενους, δυνητικά και στους ασθενείς. Τα νούμερα ευημερούν αλλά οι εργαζόμενοι εξουθενώνονται με ελαστικές σχέσεις εργασίας ελάχιστων δικαιωμάτων και υψηλών απαιτήσεων.**

**Η Κυβέρνηση κωφεύει στην ανάγκη για μαζικές προσλήψεις μόνιμου προσωπικού και η Διοίκηση μπαλώνει όσα κενά καταφέρνει, σε ένα στρεβλό εργασιακό περιβάλλον, με εργαζόμενους διαφορετικών ταχυτήτων, πενιχρών αποδοχών και μεγάλων ανισοτήτων. Η προσπάθεια να εμφανιστεί τεχνηέντως ενίσχυση της στελέχωσης, συμπεριλαμβάνοντας εργαζόμενους από εργολαβίες, πανεπιστημιακούς υπότροφους και συμβάσεις έργου, στον συνολικό αριθμό εργαζομένων, δεν μπορεί να αποκρύψει την υποστελέχωση και την αδυναμία να καλυφθούν πάγιες και διαρκείς ανάγκες που απαιτούν σταθερότητα και συνέχεια.**

**Το προσωπικό γερνά, οι αποχωρήσεις πληθαίνουν, οι αναπληρώσεις χωλαίνουν, σε ένα νοσοκομείο, που με βάση τους επίσημους πίνακες, κατατάσσεται πανελλαδικά ως το πρώτο σε αριθμό νοσηλευόμενων και με αυξανόμενες δραστηριότητες, καθιστώντας την υποστελέχωση ακόμη επισφαλέστερη και τις παραβιάσεις της εργατικής νομοθεσίας καθημερινότητα. Πίσω από τα επαινετικά λόγια για την προσφορά του προσωπικού, δεν μπορεί να κρυφτεί η εργασιακή εξουθένωση, ούτε η απαξίωση στην πράξη ενός σημαντικού έργου αλλά και των πραγματικών αναγκών των ανθρώπων που μοχθούν για να παρέχουν υπηρεσίες υγείας.**

**Αντί για τη λήψη πολιτικών αποφάσεων που θα ενισχύσουν το ΕΣΥ, μέσω μαζικών μόνιμων προσλήψεων, αντί για αυξήσεις των μισθών και βελτίωση των συνθηκών εργασίας, επιδιώκεται η ενίσχυση της επιχειρηματικής λειτουργίας των δημόσιων νοσοκομείων με την εδραίωση συμβάσεων έργου, αλλά και με την όλο και πιο δυναμική παρουσία εργολάβων.**

**Δηλώνουμε ξεκάθαρα ότι διεκδικούμε σταθερές και μόνιμες σχέσεις εργασίας για όλους τους συναδέλφους. Απαιτούμε μαζικές προσλήψεις μόνιμου προσωπικού όλων των ειδικοτήτων. Καταδικάζουμε την καταπάτηση των εργασιακών δικαιωμάτων και καταγγέλλουμε την επαγγελματική εξουθένωση, αντιτασσόμενοι στη λογική του «κόστους – οφέλους» στη δημόσια υγεία και στις πολιτικές εμπορευματοποίησης της.**

**Ως υγειονομικοί αλλά και ως πολίτες απαιτούμε ένα καθολικό δωρεάν και δημόσιο σύστημα υγείας, με αξιοπρεπείς όρους εργασίας.**

***ΔΣ ΣΕΝΠ***